प्रधानमंत्री की कोरोना वायरस को लेकर लोगों से अपील- जबतक दवाई नहीं, तबतक ढिलाई नहीं
प्रधानमंत्री नरेंद्र मोदी देश को संबोधित कर रहे है। इससे पहले 6 बार पीएम मोदी का राष्ट्रीय संबोधन हो चुका है। पीएम मोदी ने सबसे पहले 19 मार्च को देश को संबोधित किया था। 19 मार्च को पीएम ने जनता कर्फ्यू का ऐलान किया था।
नई दिल्ली: प्रधानमंत्री नरेंद्र मोदी देश को संबोधित कर रहे है। प्रधानमंत्री ने अपने संबोधन में कहा, ''समय के साथ आर्थिक गतिविधियां भी तेजी से बढ़ रही हैं। हम में से अधिकांश लोग,  अपनी जिम्मेदारियों को निभाने के लिए,  फिर से जीवन को गति देने के लिए, रोज घरों से बाहर निकल रहे हैं। त्योहारों के इस मौसम में बाजारों में भी रौनक धीरे-धीरे लौट रही है। लेकिन हमें ये भूलना नहीं है कि लॉकडाउन भले चला गया हो,  वायरस नहीं गया है।  बीते 7-8 महीनों में,  प्रत्येक भारतीय के प्रयास से,  भारत आज जिस संभली हुई स्थिति में हैं,  हमें उसे बिगड़ने नहीं देना है।'' प्रधानमंत्री ने कहा, ''अगर आप लापरवाही बरत रहे हैं,  बिना मास्क के बाहर निकल रहे हैं,  तो आप अपने आप को, अपने परिवार को, अपने परिवार के बच्चों को, बुजुर्गों को उतने ही बड़े संकट में डाल रहे हैं। जब तक सफलता पूरी न मिल जाए, लापरवाही नहीं करनी चाहिए।  जब तक इस महामारी की वैक्सीन नहीं आ जाती,  हमें कोरोना से अपनी लड़ाई को कमजोर नहीं पड़ने देना है। 